Document ID: 32007R1217

KOMMISSIONENS FORORDNING (EF) Nr. 1217/2007
af 18. oktober 2007
om ændring af bilag III til Rådets forordning (EØF) nr. 3030/93 om den fælles ordning for indførsel af visse tekstilvarer med oprindelse i tredjelande
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande (1), særlig artikel 13 og 19, og
ud fra følgende betragtninger:
(1)
Den 10. juni 2005 undertegnede Europa-Kommissionen og det kinesiske handelsministerium et aftalememorandum om eksport af visse kinesiske tekstilvarer og beklædningsgenstande til Fællesskabet. Dette aftalememorandum indførte aftalte niveauer for visse tekstilvarekategorier. Anvendelsen af de aftalte niveauer ophører den 1. januar 2008.
(2)
Aftalememorandummet dækker import fra Kina til Fællesskabet af ti kategorier af tekstilvarer: kategori 2 (Stoffer af bomuld), kategori 4 (T-shirts), kategori 5 (Pullovere), kategori 6 (Benklæder), kategori 7 (Bluser), kategori 20 (Sengetøj), kategori 26 (Kjoler), kategori 31 (Brystholdere), kategori 39 (Dækketøj, viskestykker og lignende køkkentekstiler) og kategori 115 (Garn af hør eller ramie). Disse varers toldkoder er opført i bilag I til forordning (EØF) nr. 3030/93.
(3)
Der bør sikres en gnidningsløs og velordnet overgang til en fuldt liberaliseret handel med tekstiler i forbindelse med den pågældende import med oprindelse i Kina, som på nuværende tidspunkt er undergivet aftalte niveauer i aftalememorandummet. På baggrund af en detaljeret analyse for hver kategori i aftalememorandummet, der omfatter de tidligere og nuværende aftalte niveauer og deres anvendelse, den tidligere og nuværende faktiske handels omfang, importandele og varekategorispecifikke følsomheder, kom Kommissionen og handelsministeriet til den konklusion, at det er nødvendigt at indføre en tilsynsordning, da det er relativt sandsynligt, at otte af ovenstående ti tekstilvarekategorier, der er undergivet de aftalte niveauer i aftalememorandummet, kunne blive genstand for pres fra import med oprindelse i Kina i 2008. De otte berørte varekategorier er kategori 4 (T-shirts), kategori 5 (Pullovere), kategori 6 (Benklæder), kategori 7 (Bluser), kategori 20 (Sengetøj), kategori 26 (Kjoler), kategori 31 (Brystholdere) og kategori 115 (Garn af hør eller ramie).
(4)
Man nåede også frem til ovennævnte konklusion om behovet for tilsyn ved at tage i betragtning, at andre store forbrugermarkeder opretholder restriktioner mod import af en række tekstilvarekategorier med oprindelse i Kina indtil 31. december 2008.
(5)
For at sikre en gnidningsløs overgang til en fuldt liberaliseret handel med tekstiler er det nødvendigt at overvåge tendenserne i importen af ovennævnte otte tekstilvarekategorier, der er opført i bilag I til forordning (EØF) nr. 3030/93, så tidligt som muligt ved at indføre en ordning med forudgående tilsyn i form af en ordning med dobbeltkontrol i forbindelse med disse varer for en periode på et år fra 1. januar 2008 til 31. december 2008.
(6)
Folkerepublikken Kinas (Kina) regering har orienteret Kommissionen om, at den vil samarbejde i forbindelse med tilsynet med dobbeltkontrol for de otte kategorier i aftalememorandummet fra 1. januar 2008 til 31. december 2008.
(7)
Forordning (EØF) nr. 3030/93 bør ændres i overensstemmelse hermed.
(8)
For at sikre klarhed og forudsigelighed i forbindelse med importordningen fra 1. januar 2008 bør denne forordning offentliggøres i Den Europæisike Unions Tidende i god tid.
(9)
I henhold til artikel 14, stk. 1, i bilag III er overgang til fri omsætning af varer med oprindelse i Kina, der er undergivet aftalte niveauer i aftalememorandummet og afsendt før 1. januar 2008, fortsat underlagt denne importordning indtil 31. marts 2008.
Fra 1. april 2008 finder ordningen med tilsyn med dobbeltkontrol, der er omhandlet i denne forordning, anvendelse, og importbevillinger vil blive udstedt på grundlag af den eksportlicens, der er udstedt for de varer.
(10)
Foranstaltningerne i denne forordning er i overensstemmelse med udtalelsen fra det tekstiludvalg, der er nedsat ved artikel 17 i forordning (EØF) nr. 3030/93 -
UDSTEDT FØLGENDE FORORDNING:
Artikel 1
Bilag III til forordning (EØF) nr. 3030/93 ændres som angivet i bilaget til nærværende forordning.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra 1. januar 2008 til 31. december 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. oktober 2007.

Labels: 1
3
18
5